“กกพ.” ชี้โครงการโรงไฟฟ้าชุมชน ส่อล่าช้า หลัง “ครม.” ยื้อเคาะแผน PDP ฉบับใหม่
“กกพ.” ชี้โครงการโรงไฟฟ้าชุมชน ส่อล่าช้า หลัง “ครม.” ยื้อเคาะแผน PDP ฉบับใหม่ แต่พร้อมเปิดรับซื้อโรงไฟฟ้าขยะ
“กกพ.” ชี้โครงการโรงไฟฟ้าชุมชน ส่อล่าช้า หลัง “ครม.” ยื้อเคาะแผน PDP ฉบับใหม่ แต่พร้อมเปิดรับซื้อโรงไฟฟ้าขยะ
16 ก.ค. 2563

นายคมกฤช ตันตระวาณิชย์ เลขาธิการ สำนักงานคณะกรรมการกำกับกิจการพลังงาน (สำนักงาน กกพ.) ในฐานะโฆษก กกพ.เปิดเผยว่า การออกประกาศรับซื้อไฟฟ้าตามโครงการโรงไฟฟ้าชุมชนน่าจะมีความล่าช้าออกไป เนื่องจากขณะนี้คณะรัฐมนตรี (ครม.) ยังไม่ได้พิจารณาร่างแผนพัฒนากำลังผลิตไฟฟ้าของประเทศไทย พ.ศ. 2561-2580 ฉบับปรับปรุงครั้งที่ 1 (PDP2018 Rev.1) ที่มีเรื่องโรงไฟฟ้าชุมชนบรรจุอยู่ในนั้น
ขณะที่ตามแผนรัฐบาลจะเปิดรับซื้อโรงไฟฟ้าชุมชนรวมทั้งสิ้น 700 เมกะวัตต์ (MW) ภายในปีนี้ แบ่งเป็น ประเภท Quick Win 100 เมกะวัตต์ และประเภททั่วไป อีก 600 เมกะวัตต์
อย่างไรก็ตาม กกพ.ยังคงสามารถออกประกาศรับซื้อไฟฟ้าตามโครงการที่ถูกบรรจุในแผน PDP 2018 ที่ใช้อยู่ในปัจจุบัน ได้แก่ โครงการโรงไฟฟ้าขยะชุมชนที่มีโควตาจำนวน 400 เมกะวัตต์ โดยการดำเนินการดังกล่าวต้องให้กระทรวงมหาดไทยพิจารณาโครงการ ก่อนนำเสนอเข้ามากระทรวงพลังงาน เพื่อนำเข้าสู่การพิจารณาของคณะกรรมการบริหารนโยบายพลังงาน (กบง.)
โดยเบื้องต้นได้รับทราบว่าทางกระทรวงมหาดไทยได้ยื่นเสนอโครงการมายังกระทรวงพลังงานแล้ว หลังจากนั้นคาดว่าจะนำเข้าสู่ที่ประชุม กบง.ในเร็ว ๆ นี้ เพื่ออนุมัติปริมาณรับซื้อ และอัตรารับซื้อไฟฟ้า หลังจากนั้น กกพ.ก็จะออกประกาศรับซื้อไฟฟ้าตามขั้นตอนต่อไป โดยคาดว่าอาจจะทยอยเปิดรับซื้อในปีนี้ 200 เมกะวัตต์ และอีก 200 เมกะวัตต์ในปี 64
นอกจากนี้ ในส่วนของโครงการโรงไฟฟ้าเพื่อความมั่นคง ของการไฟฟ้าฝ่ายผลิตแห่งประเทศไทย (กฟผ.) ที่บรรจุอยูในแผน PDP 2018 ก็ยังสามารถเดินหน้าการลงทุนได้ตามแผน
ส่วนของโครงการโซลาร์ภาคประชาชน กกพ.ยังคงเปิดรับซื้อไฟฟ้าอย่างต่อเนื่อง โดยปีนี้มีผู้สนใจยื่นเสนอโครงการและมีสัญญาซื้อขายไฟฟ้า (PPA) กับรัฐแล้ว 78 ราย ปริมาณรวม 468.32 กิโลวัตต์ จ่ายไฟฟ้าเข้าระบบเชิงพาณิชย์ (COD) แล้ว 15 ราย ปริมาณ 87.45 กิโลวัตต์